Olvasónk hívta fel a figyelmünket Nyársapáti Hírmondó című önkormányzati kiadású újság cikkére, amit a szerzőpáros egyik tagjaként a helyi alpolgármester, Tóth Tibor jegyez. Ide kattintva a 20. oldalon találják a Koronavírusról bővebben című cikket, amiben a szerzők jó tanácsokkal látják el a nyársapátiakat a koronavírussal kapcsolatban.

Tóth Tibor nem bízza a véletlenre a tanácsokat, gyakorlatilag a modern orvoslás és a tudomány megkerülésével felsorolja az összes alternatív gyógymódot, amiről ember valaha hallott, így kerültek szóba a gyógyító számsorok és a tőgykrém is.

Lássuk, mit ír a számsorokról:

Én hiszek a számmisztikában is. Hiszem, hogy a számoknak kisugárzó, harmonizáló szerepe van. Ezért a következő számokat naponta többször elismétlem és ágyam mellett egy papíron felírtam. Influenza: 4814212, koronavírus elhárítása: 4986489, C-vitamin: 4141255, Fertőző betegségek elhárítása: 54211427, tüdőgyulladás: 4814489, légúti megbetegedés: 5823214, nyugalom, belső egyensúly: 5823214.

A többi tanács röviden:

immunerősítés, C-vitamin, D-vitamin, természetes vitaminforrások,

mozgás a szabad levegőn,

hideg-meleg vizes zuhanyzás,

ezüst-kolloid,

Doterra-olajcsepp,

tőgykrém (amivel a szarvasmarhák tőgyét kezeli például kiszáradás ellen), az nem világos, hogy ezt hova kell kenni,

akupresszúrás pontok nyomása,

meditálás, imádkozás, agykontroll,

gyógyteák,

mágnesterápia,

bioptron lámpa, infralámpa,

Béres-csepp,

fokhagyma, vöröshagyma, édeskömény mag,

propolisz,

talpmasszázs,

meridián torna.

A cikkben szó esik ezeken kívül még asztrológiáról, biologikáról, mint új medicínáról, a járvány lélektani okairól (akkor van járvány, ha tömeges konfliktus szenvednek az emberek, például egy választás).

Biztosak vagyunk benne, hogy a nyársapáti alpolgármestert a jó szándék vezérelte, és lehet, hogy a felsorolt eszközök és módszerek némelyike hasznos az általános jó egészségi állapot eléréséhez, de

a józan ész nevében mi azt kérjük a kedves olvasóktól, hogy ha bármilyen tünetet vesznek észre magukon, inkább a háziorvosukat hívják fel, és ne Grabovoj-számsorokat mantrázzanak.

És persze mindenki maradjon otthon, és mosson kezet sokszor.

Kapcsolódó A Grabovoj-számok NEM gyógyítják a koronavírus-fertőzést A TV2-féle Tények stábja valamiért jónak látta, ha az épp globális járványt okozó vírusra húzza fel egy sarlatánság relativizáló bemutatását.